<classify> WAWAKILISHI wa Tanzania kwenye michuano ya Kombe la Shirikisho Afrika, Yanga SC, leo watakuwa na kibarua kizito pale watakapokuwa uwanja wa Moi Kasarani, Nairobi Kenya, kucheza na wenyeji wao Gor Mahia.Yanga wataingia kwenye mchezo huo bila huduma ya baadhi ya wachezaji wake muhimu, akiwemo Kelvin Yondani na Hassan Kessy waliogoma kujiunga na kambi ya timu hiyo wakishinikiza kulipwa malimbikizo yao.Aidha, wawakilishi hao wa Tanzania pia watawakosa Mrisho Ngassa, Haritier Makambo na Deus Kaseke waliosajiliwa hivi karibuni ikielezwa hawakupata vibali kutoka kwa Shirikisho la Soka Afrika Caf.Ushindi kwenye mchezo huo ni muhimu kwa Yanga walio kundi D ambao ndio wanashika mkia wakiwa na pointi moja huku USM Alger wakiongoza kundi kwa kufikisha pointi nne na Gor Mahia na Rayon Sports wote wakiwa na pointi mbili.Yanga walianza vibaya hatua hii ya makundi baada ya mchezo wao wa kwanza wakiwa ugenini mjini Algiers, wakicheza na USM Alger kushushiwa kipigo kizito cha mabao 4-0 kisha kutoka suluhu na Rayon kwenye Uwanja wa Taifa, Dar es Salaam.Gor Mahia wanaonolewa na kocha wa zamani wa Simba, Dylan Kerr wataingia kwenye mchezo huo wakiwa na jeuri kufuatia kuwa washindi watatu wa Kombe la Kagame lililomalizika hivi karibuni, Dar es Salaam baada ya Juni kutwaa ubingwa wa SportPesa.Wapinzani wao walijitoa kushiriki michuano hiyo kwa madai hawakuwa na wachezaji kutokana na kukabiliwa na ukata. Akizungumzia mchezo huo, kocha mkuu wa Yanga, Mwinyi Zahera alisema kuwa kutokuwepo kwa wachezaji hao kumevuruga mipango yake lakini anaamini haitawaathiri.Sio wageni kwangu nimekuwa nikiwaangalia Gor Mahia kwenye TV najua udhaifu na uimara wao, hivyo mchezo hautakuwa mgumu, amesema Zahera.  <topic>: michezo 